Útgerðarfélagið Samherji biðst afsökunar á harkalegum viðbrögðum stjórnenda félagsins við neikvæðri fjölmiðlaumfjöllun um fyrirtækið og gengst við því að umræður svokallaðrar skæruliðadeildar Samherja hafi verið óheppilegar.
Kjarninn og Stundinn birtu á dögunum samskipti hóps sem kallar sig skæruliðadeild Samherja og fram fóru í gegnum spjallforrit á netinu. Hópnum tilheyra starfsmenn Samherja og ráðgjafar á vegum fyrirtækisins. Hópurinn ræddi meðal annars greinaskrif sem birt voru í fjölmiðlum í nafni skipstjóra hjá Samherja og gerði tilraun til að hafa áhrif á formannskjör í Blaðamannafélagi Íslands og prófkjör Sjálfstæðisflokksins í Norðausturkjördæmi.
Þá var upplýsingum safnað um blaðamenn, reynt að gera þá ótrúverðuga og jafnvel vanhæfa til að fjalla áfram um Samherja.
Samherji birti í morgun yfirlýsingu þar sem viðurkennt er að of langt hafi verið gengið, bæði í þessu tiltekna tilviki og öðrum. Stjórnendur fyrirtækisins brugðust afar hart við umfjöllun Kveiks um viðskipti Samherja í Namibíu og hefur herferð fyrirtækisins meðal annars beinst persónulega að þeim fréttamönnum sem komu að umfjölluninni.
Í yfirlýsingu Samherja segir að mikið hafi verið fjallað um málefni fyrirtækisins undanfarin ár og að stjórnendum og starfsfólki hafi sviðið umfjöllunin sem hafi verið einhliða, ósanngjörn og ekki alltaf byggð á staðreyndum. Í slíkum aðstæðum geti verið erfitt að bregðast ekki við.
Í tilviki skæruliðadeildarinnar hafi fólk verið að skiptast á skoðunum um hvernig best væri að bregðast við aðstæðum. Þetta hafi verið persónuleg samskipti sem ekki var gert ráð fyrir að yrðu opinber. Það breyti því hins vegar ekki að þau orð og sú umræða sem þar voru viðhöfð voru óheppileg.
Enn fremur segir að stjórnendur hafi brugðist harkalega við neikvæðri umfjöllun um félagið og ljóst að of langt hafi verið gengið í þeim viðbrögðum. Af þeim sökum vilji Samherji biðjast afsökunar á þeirri framgöngu.
Samherji hefur beðist afsökunar á viðbrögðum stjórnenda fyrirtækisins vegna umfjöllunar um málefni fyrirtækisins;. Fyrirtækið viðurkennir að þeir hafi gengið of langt í vörn sinn. 